আন্দ্রেয়াস পেরেইরা
আন্দ্রেয়াস উগো হোয়েলগেবাউম পেরেইরা (পর্তুগিজ: Andreas Pereira; জন্ম: ১ জানুয়ারি ১৯৯৬; আন্দ্রেয়াস পেরেইরা নামে সুপরিচিত) হলেন একজন বেলজীয়–ব্রাজিলীয় পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ফুলহ্যাম এবং ব্রাজিল জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা বাম পার্শ্বীয় মধ্যমাঠের খেলোয়াড় হিসেবে খেলেন। ২০১০ সালে, পেরেইরা বেলজিয়াম অনূর্ধ্ব-১৫ দলের হয়ে বেলজিয়ামের বয়সভিত্তিক পর্যায়ে অভিষেক করেছিলেন। প্রায় সাত বছর যাবত বেলজিয়াম ও ব্রাজিলের বয়সভিত্তিক দলের হয়ে খেলার পর, তিনি ২০১৮ সালে ব্রাজিলের হয়ে আন্তর্জাতিক পর্যায়ে অভিষেক করেছেন; ব্রাজিলের জার্সি গায়ে তিনি এপর্যন্ত ৩ ম্যাচে অংশগ্রহণ করেছেন।